পার্বত্য চট্টগ্রামে অনগ্রসর পাহাড়িদের অস্থিত্ব রক্ষায় জন্ম নেয়া বর্তমান আন্দোলন তিনি বুদ্ধ-প্রণীত পঞ্চশীলভিত্তিক গণচেতনা জাগরণের মাধ্যমে উত্তোরণের পক্ষপাতী ছিলেন, সশস্ত্র আন্দোলনে বিশ্বাসী ছিলেন না। তবুও যেদিন খাগড়াছড়ি স্টেডিয়ামে শান্তিচুক্তির ভিত্তিতে শান্তিবাহিনী অস্ত্রসমর্পণ করছিলেন, সেদিন আমি পূজ্য বনভন্তের সামনে বসা ছিলাম। কথা প্রসঙ্গে বনভন্তে তখন উক্তি করলেন, ‘আজ থেকে সন্তুরা দাঁড়-ভাঙা কাঁকরায় পরিণত হলো। তারা যা পারবে না, সে-কাজ করতে গিয়েই আজ সরকার পার্বত্য চট্টগ্রামে বাঙালি সেটেলার দ্বারা ভরিয়ে দিল, আর্মিতে ভরিয়ে দিল। রাজশক্তি, অস্ত্রশক্তি, ধনশক্তি, জনশক্তির মধ্যে কোন শক্তিতে তারা বাংলাদেশ সরকারের চেয়ে বলবান বল দেখি? যাদের এ সকল শক্তি নেই, তাদের টিকে থাকতে হলে জ্ঞান, বুদ্ধি, কৌশল—এ তিনের আশ্রয়েই টিকে থাকতে হয়। এই শান্তিচুক্তির বিপক্ষ নিয়েছে এখন নিজেদেরই লোক। পাহাড়ি ছাত্র পরিষদ এখন এই চুক্তি মানছে না। পাহাড়িদের এই বিভাজন ভবিষ্যতে আরও দুঃখ ডেকে আনবে। সরকার কি সত্যি সত্যি তাদের দেয়া প্রতিশ্রুতি রক্ষা করবে? কখনো না। একই আমগাছে কি এক শাখায় মিষ্টি আম, এক শাখায় টক আম ধরে? খালেদা জিয়া টক আম, আর শেখ হাসিনা কি মিষ্টি আম হবে বলে বিশ্বাস করো?’